5 Fa moporofeti Daniele a ne a tlhalosa “motlha wa bokhutlo,” o ne a bolela gore go ne go tla diragala sengwe se se farologaneng thata mo bathong ba Modimo—go tsosolosiwa ga boammaaruri jwa bodumedi. O ne a kwala jaana: “Ba bantsi ba tla ya kwa le kwa, mme kitso ya boammaaruri e tla nna ntsi.” (Daniele 12:4) Batho ba ga Jehofa ga ba tlhakanngwe tlhogo ke Motsietsi yo mogolo e bile ga a ba foufatse. Ba bone kitso ya boammaaruri ka go bala Baebele. Mo lekgolong la ntlha la dingwaga, Jesu o ne a naya barutwa ba gagwe lesedi. O ne a “bula megopolo ya bone ka botlalo gore e tlhaloganye se se kaiwang ke Dikwalo.” (Luke 24:45) Jehofa o dirile se se tshwanang le mo motlheng wa rona. O dirisitse Lefoko la gagwe, moya wa gagwe le phuthego ya gagwe go dira gore batho ba le dimilione mo lefatsheng lotlhe ba kgone go tlhaloganya se a setseng a se itse, e leng boammaaruri.